Çalakîya grevê vêşanîye ya tepişteyan  a ke 27ê teşrîna verêne de sey bidem-bidorî ameye destpêkerdene roja 150. de bi komaya 30. dewam kena.
Îqtîdarê  AKP-MHPyî badê xoverdayîşê zîndanî vera tepişteyan zext û hêrişî zêdînayî. Tepişteyê bîlasebeb raştê cezayan yenê, înfazê înan yenê vêşnayene û heme heqê înan yenê binpaykerdene. La rixmê heme zehmetîyan tepişteyî qerardar çalakîya xo rê dewam kenê.
Tepişteyî wazenê ke wa tecrîd bêro wedaritene û Rayberê Şarê Kurdî azad bo. Îqtîdarê tirkî tewirê xo yê tehlukeyinî domneno. 25ê adare de Rayberê Şarê Kurdî birayê xo Mehmet Ocalanî dir telefon de qisey kerd. Gama ke înan hema qiseykerdêne telefon birîya.
HDPyî vera birnayîşê telefonî eşkerayîye daye. Vervatoxa HDPyî Ebru Gunay bale ante birîyayîşê pêvînayîşê telefonî yê bi Rayberê Şarê Kurdî ser û vat: ''Qesawet zêdîya. Îmrali de se beno?'' Gunaye ard ziwan ke ganî cade Ocalanî reyde pêvînayîşê rî bi rî bêro kerdene.
Kampa Multecîyan a Şehîd Rûstem Cûdîyî (Mexmûr) de zî rayberîya cinîyan de vera tecrîdê Îmraliyî 18ê kanûne de grevê vêşanîye dîyabi destpêkerdene. Çalakîya ke Dezgehê Keyeyanê Şehîdan de yena kerdene roja 129. de dewam kena.
Kampa Lavrioyî ya Yunanîstanî de zî vera tecrîdê Îmraliyî û seba paştdayîşê tepişteyan rayberîya TCŞ, TJK-E û Merkezê Kulturê Kurdîstanî de grevê vêşanîye dîyabi destpêkerdene. Grevê vêşanîye roja 112. de dewam keno.
